P6_TA(2005)0178

Olukord Sudaanis

Euroopa Parlamendi resolutsioon Sudaani kohta

Euroopa Parlament,

- võttes arvesse kõiki asjakohaseid ÜRO Julgeolekunõukogu resolutsioone, sealhulgas resolutsiooni 1593 (2005) olukorra kohta Sudaanis ja resolutsiooni 1564 (2004), mille kohaselt esitati ÜRO peasekretärile rahvusvahelise uurimiskomisjoni 25. jaanuari 2005. aasta raport Darfuri kohta;

- võttes arvesse Darfuri tegevusplaani, mille osas ÜRO ja Sudaani valitsus leppisid kokku 5. augustil 2004. aastal;

- võttes arvesse üldist rahukokkulepet, millele kirjutasid 9. jaanuaril 2005. aastal Nairobis alla Sudaani valitsus ja Sudaani rahvavabastusliikumise/-armee (SPLM/A);

- võttes arvesse oma 16. septembri 2004. aasta resolutsiooni humanitaarolukorra kohta Sudaanis [1] ja AKV-ELi parlamentaarse ühisassamblee 21. aprilli 2005. aasta resolutsiooni AKV-EL nr 3777/05 olukorra kohta Sudaanis;

- võttes arvesse ÜRO 26. aprilli 2005. aasta raportit olukorra kohta Sudaanis;

- võttes arvesse kodukorra artikli 108 lõiget 5,

A. arvestades, et üldine rahukokkulepe tagab erinevatele relvajõududele – koos 91000 valitsusvägede sõduri väljaviimisega lõunaosast 2,5 aasta jooksul ja SPLA vägede väljaviimisega põhjaosast 8 kuu jooksul – õli müügist saadud tulude jaotamise võrdsetel alustel ja valimiste läbiviimise pärast kolme aasta möödumist;

B. arvestades, et ÜRO Julgeolekunõukogu otsustas oma resolutsioonis 1593 ( 2005) anda Darfuri olukorra (alates 2002. aasta juulist) käsitlemine üle Rahvusvahelise Kriminaalkohtu prokurörile;

C. arvestades, et Naivasha rahulepingute allkirjastamine 31. detsembril 2004 on küll tervitatav, kuid vägivald jätkub endiselt kõikjal Darfuris, sealhulgas jätkab Sudaani valitsus endiselt relvarahu kokkuleppe rikkumist õhurünnakute ja edutu Janjaweedi laialisaatmise ning selle liikmete kohtusse andmise näol; väljendab muret seoses hiljutise relvarahu rikkumiste arvu dramaatilise kasvuga mässumeelsete rühmade osalusel;

D. arvestades, et rahvusvaheline uurimiskomisjon nentis oma raportis, et Darfuris sooritatud sõjakuriteod "ei ole vähem rasked ja jälgid kui genotsiid", sealhulgas "valimatud rünnakud, k.a tsiviilisikute tapmised, piinamised, peale sunnitud kadumised, külade hävitamine, vägistamised ja muud seksuaalse vägivalla vormid", järeldades, et "nende tuvastatud isikute hulgas, kes kannavad võimalikku vastutust (nende) vägivaldsete kuritegude eest, hulgas on nii üksikkurjategijaid, sh Sudaani valitsuse ametnikke, omakait-seväe liikmeid, mässuliste väeosade liikmeid ja teatud teiste riikide sõjaväeohvitsere, kes tegutsesid omal vastutusel";

E. arvestades, et rahvusvaheline uurimiskomisjon järeldas, et "Sudaani kohtusüsteem ei ole võimeline ega ka soovi Darfuris valitseva olukorraga tegeleda";

F. arvestades, et Naivasha rahulepingu allkirjastamine tõi kaasa komisjoni lubaduse võimaldada Sudaanile uuesti juurdepääs Euroopa Arengufondi vahenditele 450000000 euro ulatuses, alustades esialgu humanitaarabiks ette nähtud 50000000 euroga, mis jagatakse põhja- ja lõunaosa vahel;

G. arvestades, et Aafrika Liit on siiani oma rolliga seoses ennetava tegevuse, relvarahu järelevalve ja selle rikkumistest aru andmisega hästi toime tulnud; arvestades, et Aafrika Liit püüab taasalustada Darfuri rahukõnelusi ning nende ametliku alustamise tähtajaks on määratud 2005. aasta mai lõpp;

H. arvestades, et mõnede hinnangute kohaselt suri Daifuris 300000 [2] inimest, s.t, et kuus hukkus vägivalla, sh alatoitumuse ja haiguste tõttu 10000 [3] inimest; arvestades, et Darfuris on endiselt veel 1,65 miljonit väljasaadetut [4], kellest raportite kohaselt sunnitakse osa jõuga nende kodudesse tagasi pöörduma;

I. arvestades, et kõikide vägede endiste võitlejate taasintegreerimine Sudaanis kujutab endast väga suurt probleemi ja arvestades, et tsiviilisikute ja kõikide ametlike ja mitteametlike omakaitsevägede liikmete relvitustamine on korra, turvalisuse, vabaduse ja stabiilsuse seisukohalt oluline;

J. arvestades, et algav vihmaperiood võib olukorda halvendada, kuna potentsiaalselt 3,5-4 miljonit inimest vajavad toidu- ja meditsiiniabi; arvestades, et maailma toiduabi programmil ei ole veel piisavalt vahendeid, et tagada riigisiseselt ümberasustatud isikutele piisavalt toiduaineid, 11. aprilli 2005. aasta seisuga olid vajadused kaetud vaid umbes 20 % ulatuses;

K. arvestades, et dr Mudawi Ibrahim Adam ja tema kolleeg Yasir Salim ning autojuht Abdalla Taha arreteeriti 8. mail 2005. aastal mõned tunnid enne, kui dr Adam pidi sõitma Iirimaale, et võtta vastu autasu "Front Line Human Rights Defender", mille pidi talle üle andma president McAleese,

1. tervitab ajaloolise tähtsusega üldise rahukokkuleppe allkirjastamist Nairobis 9. jaanuaril 2005. aastal Sudaani valituse ja Sudaani rahvavabastusliikumise/-armee (SPLM/A) poolt, mis tähistab 21 aastat kestnud kodusõja lõppu ning on ühtlasi oluline samm rahu saavutamise suunas Lõuna-Sudaanis ning areng, mis võib samuti kaasa aidata rahu saavutamisele Darfuris;

2. nõuab tungivalt, et kõik pooled rakendaksid viivitusteta nii üldist rahukokkulepet kui ka selle juurde kuuluvaid protokolle, muuhulgas võimu ja tulude jagamist reguleerivaid kokkuleppeid; palub Sudaani valitsust ja rahvavabastusliikumist/-armeed (SPLM/A) kasutada üldise rahukokkleppe alusel ressursside jagamise tulemusel õli müügist saadud aastatulu arengu edendamise eesmärkidel, et Sudaani inimesed tunnetaksid rahu eeliseid;

3. palub üldisele rahukokkuleppele allakirjutanuid kaasata kõigi poliitiliste ja tsiviilühiskonna organisatsioonide esindajad uue põhiseaduse projekti väljatöötamisse, et tagada demokraatiale ülemineku õigusjärgsus ning lai poliitiline ja rahvapoolne toetus;

4. on arvamusel, et naiste osalus ja mittediskrimineerimine otsustamisprotsessis – nii seadusandlikul kui ka täidesaatval tasemel – on heade valitsemistavade väljakujunemiseks olulise tähtsusega;

5. nõuab tungivalt, et Sudaani ülesehitamise protsessis pööratakse suurt tähelepanu kogunemisvabadusele ja sõnavabadusele ning sõltumatu meedia kohalolekule kui demokraatliku pluralismi tagatisele;

6. rõhutab, et üldine rahukokkulepe võib aidata kaasa rahu püsima jäämisele ja stabiilsusele kogu Sudaanis ja Darfuri olukorra parandamisele suunatud jõupingutustele, kuid samal ajal väljendab tõsist muret seoses kasvava ebakindluse ja vägivallaga ning rahumeelsete lahenduste puudumisega Darfuri kriisi lahendamiseks, mis võib teatud juhtudel rahuprotsessi alustamist ohustada;

7. tervitab ÜRO Julgeolekunõukogu otsust luua ÜRO missioon Sudaanis (UNMIS), mis koosneb 10000 isikust, kes vastutavad võitlejate relvitustamise, lepitamise, õigusriigi põhimõtete ja inimõiguste järgmise jälgimise, miinide kahjutuks tegemise ja valimiste vaatlemise eest, samuti ka rehabilitatsiooni- ja arenguprotsessi kaasamise eest riigis, ning avaldab UNMISes osalevatele riikidele oma lugupidamist;

8. tervitab Aafrika Liidu otsust suurendada rahuvalvejõudude koosseisu Darfuris umbes 7700 sõdurini;

9. tervitab ÜRO Julgeolekunõukogu otsust anda Darfuri olukorra käsitlemine Rahvusvahelise Kriminaal-kohtu kätte; tervitab samuti üle 51 sõjakuritegudes kahtlustatava isiku nime üleandmist peaprokurörile Kofi Annani poolt 5. aprillil 2005. aastal; nõuab tungivalt, et Sudaani valitsus ja kõik teised konfliktiga seotud pooled annaksid koostöös kohtuga endast parima;

10. kritiseerib teravalt Sudaani valitsust ÜRO Julgeolekunõukogu resolutsiooni 1593 (2005) "ülekohtuseks" nimetamise eest, samuti ka mässuliste juhtide toetuse puudumise eest Rahvusvahelisele Kriminaal-kohtule;

11. kutsub kõiki pooli üles toetama Rahvusvahelise Kriminaalkohtu tegevust, et teha karistamatuse kultuurile lõpp kogu Darfuris; on veendunud, et resolutsiooni järgimine annab tõuke Darfuri rahuprotsessile ja aitab kaasa Sudaani arengule tervikuna;

12. väljendab tugevat toetust ÜRO Julgeolekunõukogu poolt Rahvusvahelisele Kriminaalkohtule esitatud palvele toetada rahvusvahelise koostöö raames tehtud jõupingutusi toetamaks õigusriigi põhimõtete järgimist, kaitsmaks inimõigusi ja võitlemaks karistamatusega Darfuris;

13. mõistab Sudaani hukka seoses viimase aastakümnete pikkuse vastutusega teatud kogukondade ja piirkondade majandusliku ja poliitilise marginaliseerimise eest, mille tulemusena kujunes välja olukord, mis konflikti veelgi raskendas;

14. mõistab hukka jätkuva vägivalla, terrori ja Darfuris ilmnenud laialdased vägistamised, sealhulgas valitsusväliste organisatsioonide töötajate röövimised, ja omakaitseväe ning teiste tsiviilisikute vastu suunatud rünnakud Lõuna- ja Lääne-Darfuris vastavalt 25. ja 26. aprillil 2005, millest kandis ette ÜRO [5]; palub kõiki pooli lõpetada viivitusteta vägivald, konfliktid ja seksuaalsed ründed Darfuris;

15. mõistab hukka vägivalla, hirmutamise ja tagakiusamise riigisiseselt ümberasustatud isikute laagrites ja keeldumise võimaldada teatud valitsusvälistele organisatsioonidele juurdepääs riigisiseselt ümberasustatud isikute laagritele; nõuab kindlalt, et rahvusvahelistele valitsusvälistele organisatsioonidele peab olema tagatud piiramatu juurdepääsu maa kõikidesse piirkondadesse, sh riigisiseselt ümberasustatud isikute laagritele;

16. mõistab hukka Sudaani Sotsiaalse Arengu organisatsiooni esimehe dr Mudawi Ibrahim Adami (keda peeti 2004. aastal seitse kuud kinni) taasarreteerimise, samuti tema kolleegi Yasir Salimi ja autojuhi Abdalla Taha arreteerimise; palub Sudaani ametiasutusi kõik kolm viivitusteta vabastada; nõuab kindlalt, et Sudaani ametiasutused teevad teatavaks, kus nad dr Mudawi Ibrahim Adamit kinni peavad ja lubada teda külastada perekonnaliikmetel ja kohtuda advokaatidega;

17. nõuab tungivalt, et EL avaldaks Sudaani ametiasutustele survet vabastamaks viivitamatult dr Mudawi Ibrahim Adam ja lõpetada tema süstemaatiline tagakiusamine;

18. nõuab kindlalt, et kõikide riigisiseselt ümberasustatud isikute tagasipöördumine peab olema vabatahtlik ja see peab toimuma turvaliselt ning piisava kaitse all ning kõikidest plaanitud riigisiseselt ümberasustatud isikute liikumisega seotud tegevustest tuleb eelnevalt teavitada rahvusvahelist üldsust;

19. palub Sudaani valitsusel tagada, et naised, keda vägistati, saavad pärast juhtumist teatamist viivitamatult abi ja et tehakse kõik jõupingutused selleks, et edaspidi saab politsei seksuaalsete ja soospetsiifiliste vägivallajuhtumite käsitlemiseks vajalikku vastavat väljaõpet; seoses sellega tervitab vägistamisjuhtumitest teatamise menetluse valdkonnas tehtud muudatusi (vormi 8 täitmise nõude kõrvaldamine ja meditsiini valdkonnas tegutsevate valitsusväliste organisatsioonide tunnustamine abikeskustena samaväärsetel alustel), millest teatas delegatsioonile justiitsminister;

20. kutsub kõiki konflikti pooli üles hoiduma alla 18-aastaste lapssõdurite värbamisest ja nende kasutamisest ning kutsub Sudaani ametiasutusi üles kaitsma ümberasustatud lapsi, eriti saatjata alaealisi;

21. mõistab hukka Jumala Vastupanuarmee tegevuse Lõuna-Sudaanis ja Ugandas;

22. tuletab meelde, et erilist tähelepanu tuleks pöörata majandusliku tegevuse taaskäivitamisele, eelkõige põllumajanduse valdkonnas, sh mikrokrediitide võtmise võimaluste loomisele naiste jaoks; eriti tuleks edendada ja toetada tervise ja laste haridusega ning naiste probleemide ja ülikoolidega seonduvaid valdkondi, eelkõige lõunaosas;

23. nõuab tungivalt, et komisjon tagaks 450000000 euro suuruse abi astmelise väljamaksmise ja et see toimuks nii suures osas kui võimalik humanitaarorganisatsioonide kaudu; rõhutab, et Sudaani valitsusele võimaldatakse juurdepääs antud vahenditele alles siis, kui on saavutatud olulist edasiminekut rahu saavutamisel Darfuris, sealhulgas vägivalla lõpetamine kõikjal, valituse poolt toetavate omakaitsevägede vaos hoidmine ja koostöö tõhustamine Rahvusvahelise Kriminaalkohtuga kriminaaljuurdluse valdkonnas;

24. kutsub liikmesriike üles tagama viivitamatu ja suuremeelne toetus humanitaarvaldkonnas tehtavatele jõupingutustele Sudaanis ja Tšaadis, sealhulgas detsentraliseeritud koostöö osas;

25. kutsub Sudaani valitsust ja Tšaadi, Liibüa ning Kesk-Aafrika Vabariigi valitsusi üles kehtestama rangemat kontrolli käsirelvade müügi osas antud piirkonnas; palub ÜRO Julgeolekunõukogul võtta vastavad meetmed peatamaks igasugune relvade levik Darfuri piirkonnas ja kaaluda piiratud sanktsioonide kehtestamist kui asjakohast vahendit edasise relvamüügi ja relvade leviku peatamiseks antud piirkonnas;

26. nõuab tungivalt, et Ameerika Ühendriigid suhtuksid tõsisemalt võetud kohustustesse seoses konfliktide lahendamise ja karistamatuse lõpetamisega Darfuris pärast Sudaani valitsuse julgeoleku- ja luureteenis-tuste juhtidega toimunud kohtumist, kus käsitleti ülemaailmse terrorismiga seotud küsimusi;

27. teeb presidendile ülesandeks edastada käesolev resolutsioon nõukogule, komisjonile, Sudaani valitsusele, Aafrika Liidule, ELi liikmesriikide valitsustele, Ameerika Ühendriikidele, Venemaale, Tšaadile, Liibüale, Eritreale, Egiptusele ja Hiinale, ÜRO peasekretärile, AKV-ELi parlamentaarse ühisassamblee kaaspresidentidele ja AKV nõukogule.

[1] Vastuvõetud tekstid, P6_TA(2004)0012.

[2] Suurbritannia parlamendi alamkoja rahvusvahelise arengukomisjoni raport Darfuri (Sudaan) kohta: "Vastutus kaitsta", 2004-2005. aasta istungjärgu viies raport, köide I, 16. märts 2005, lk 7.

[3] Maailma Toiduprogrammi uudiste veebileht (http://www.wfp.org) 13. september 2004.

[4] Rahvusvahelise uurimiskomisjoni poolt ÜRO peasekretärile esitatud raport Darfuri kohta, 25. jaanuar 2005, lk 62.

[5] ÜRO raport olukorra kohta Sudaanis, 26. aprill 2005.

--------------------------------------------------